Italianul Jannik Sinner (3 ATP) a început în forță turneul "ATP 1000" de la Indian Wells, cu o victorie categorică în fața australianului Thanasi Kokkinakis, scor 6-3, 6-0.
Jannik Sinner, în turul al treilea la Indian Wells după victoria în fața lui Thanasi Kokkinakis
Al treilea favorit al turneului, Sinner este neînvins după un parcurs excelent în acest an, cucerind trofeele la Australian Open și Rotterdam, singurele turnee la care a participat.
În meciul cu Kokkinakis (99 ATP), italianul i-a cedat trei gameuri în primul set, însă în actul secund nu a mai făcut concesii, reușind un curat 6-0.
Partida a durat o oră și 21 de minute.
Turul al treilea de la Indian Wells îi va aduce lui Jannik Sinner un duel cu câștigătorul dintre germanul Jan Lennard Struff (25 ATP) și croatul Borna Coric (35 ATP).
BNP Paribas Open este un turneu din categoria ATP 1000 ce se desfășoară în perioada 6-17 martie. Se joacă pe suprafață hard și este dotat cu premii totale în valoare de $8,995,555. Campionul en-titre este Carlos Alcaraz.